Návrh VYKONÁVACIE NARIADENIE RADY ktorým sa mení vykonávacie nariadenie (EÚ) č. 857/2010, ktorým sa ukladá konečné vyrovnávacie clo a s konečnou platnosťou sa vyberá dočasné clo na dovoz určitého polyetyléntereftalátu s pôvodom, okrem iného, v Pakistane /* COM/2013/0604 final - 2013/0293 (NLE) */





DÔVODOVÁ SPRÁVA 1. KONTEXT NÁVRHU • Dôvody a ciele návrhu Tento návrh sa týka uplatňovania nariadenia Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva (ďalej len „základné nariadenie“) pri čiastočnom opätovnom otvorení antisubvenčného konania týkajúceho sa dovozu určitého určitého polyetyléntereftalátu s pôvodom, okrem iného, v Pakistane. • Všeobecný kontext Tento návrh sa predkladá v kontexte vykonávania rozsudku Všeobecného súdu týkajúceho sa uplatňovania nariadenia Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva[1] (ďalej len „základné nariadenie“) a je výsledkom prešetrovania, ktoré sa uskutočnilo v súlade s hmotnými a procesnými požiadavkami stanovenými v základnom nariadení. • Existujúce ustanovenia v oblasti návrhu Vykonávacie nariadenie Rady (EÚ) č. 857/2010 z 27. septembra 2010[2]. • Súlad s inými politikami a cieľmi Únie Neuplatňuje sa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU • Konzultácie so zainteresovanými stranami Zainteresované strany, ktorých sa konanie týka, mali možnosť obhajovať svoje záujmy počas prešetrovania v súlade s ustanoveniami základného nariadenia. • Získavanie a využívanie expertízy Externá expertíza nebola potrebná. • Posúdenie vplyvu Tento návrh je výsledkom vykonávania základného nariadenia. Základné nariadenie neobsahuje ustanovenie vyžadujúce všeobecné posúdenie vplyvu, obsahuje však úplný zoznam podmienok, ktoré sa musia posúdiť. 3. PRÁVNE PRVKY NÁVRHU • Zhrnutie navrhovaného opatrenia Komisia 17. mája 2013 prostredníctvom oznámenia (ďalej len „oznámenie o čiastočnom opätovnom otvorení“), ktoré bolo uverejnené v Úradnom vestníku Európskej únie[3], informovala o čiastočnom opätovnom otvorení antisubvenčného prešetrovania týkajúceho sa dovozu určitého polyetyléntereftalátu s pôvodom, okrem iného, v Pakistane. Podnetom na toto opätovné otvorenie bolo čiastočné zrušenie článku 1 vykonávacieho nariadenia Rady (EÚ) č. 857/2010 na Všeobecnom súde v rozsahu, v ktorom sa uvedený článok týka pakistanského vyvážajúceho výrobcu spoločnosti Novatex Ltd (ďalej len „spoločnosť Novatex“ alebo „príslušná spoločnosť“). V súlade s článkom 266 Zmluvy o fungovaní Európskej únie sú inštitúcie Európskej únie povinné vyhovieť rozsudku Všeobecného súdu. Európska komisia preto sčasti opätovne otvorila antisubvenčné prešetrovanie, pokiaľ ide o spoločnosť Novatex. Priložený návrh Komisie, ktorý sa týka nariadenia Rady o uložení zmeneného konečného vyrovnávacieho cla na spoločnosť Novatex, sa predkladá potom, ako zainteresované strany dostali dostatočný čas na vyjadrenie pripomienok k revidovanému konečnému informačnému dokumentu z 25. júna 2013. Navrhuje sa, aby Rada prijala pripojený návrh nariadenia, ktoré by sa malo v Úradnom vestníku Európskej únie uverejniť čo najskôr. • Právny základ Nariadenie Rady (ES) č. 597/2009 o ochrane pred subvencovanými dovozmi z krajín, ktoré nie sú členmi Európskeho spoločenstva. • Zásada subsidiarity Návrh patrí do výlučnej právomoci Únie. Zásada subsidiarity sa preto neuplatňuje. • Zásada proporcionality Návrh je v súlade so zásadou proporcionality, pretože forma opatrenia je opísaná v uvedenom základnom nariadení a je mimo rozsahu pôsobnosti vnútroštátneho rozhodovania. Uvedenie údajov o spôsobe, akým sa finančná a administratívna záťaž Únie, vlád členských štátov, regionálnych a miestnych orgánov, hospodárskych subjektov a občanov minimalizuje a ako je úmerná cieľu návrhu, sa na tento prípad nevzťahuje. • Výber nástrojov Navrhované nástroje: nariadenie Rady. Iné prostriedky by neboli primerané, pretože základné nariadenie nestanovuje alternatívne možnosti. 4. Vplyv na rozpočet Návrh nemá žiadny vplyv na rozpočet Únie. 2013/0293 (NLE) Návrh VYKONÁVACIE NARIADENIE RADY ktorým sa mení vykonávacie nariadenie (EÚ) č. 857/2010, ktorým sa ukladá konečné vyrovnávacie clo a s konečnou platnosťou sa vyberá dočasné clo na dovoz určitého polyetyléntereftalátu s pôvodom, okrem iného, v Pakistane RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva[4] (ďalej len „základné nariadenie“), a najmä na jeho článok 15 ods. 1, so zreteľom na návrh Európskej komisie (ďalej len „Komisia“) po porade s poradným výborom, keďže: A. POSTUP (1) Vykonávacím nariadením Rady (EÚ) č. 857/2010[5] (ďalej len „sporné nariadenie“) Rada uložila konečné antisubvenčné clo v rozmedzí od 44,02 EUR za tonu do 139,70 EUR za tonu na dovoz určitého polyetyléntereftalátu s viskozitou aspoň 78 ml/g, podľa normy ISO 1628-5, s pôvodom v Iráne, Pakistane a Spojených arabských emirátoch. (2) Spolupracujúci vyvážajúci výrobca v Pakistane, konkrétne Novatex Ltd (ďalej len „spoločnosť Novatex“ alebo „príslušná spoločnosť“), podal 6. decembra 2010 na Všeobecnom súde žiadosť o zrušenie sporného nariadenia v rozsahu, v ktorom sa na žiadateľa uplatňuje [6]. (3) Všeobecný súd vo svojom rozsudku vo veci T-556/10 (ďalej len „rozsudok Všeobecného súdu“) 11. októbra 2012 skonštatoval, že skutočnosť, že Komisia a Rada nezohľadnili údaje vyplývajúce z korigovaného riadku 74 vo výkaze vrátenej dane spoločnosti za rok 2008 a z toho vyplývajúca chyba, spochybňujú zákonnosť článku 1 sporného nariadenia v rozsahu, v ktorom vyrovnávacie clo, ktoré Rada stanovila, presahuje clo, ktoré by bolo uplatniteľné v prípade, keby k uvedenej chybe nedošlo. Všeobecný súd preto zrušil článok 1 sporného nariadenia v rozsahu, v ktorom sa týka spoločnosti Novatex a v ktorom konečné vyrovnávacie clo prekročilo clo, ktoré by bolo uplatniteľné v prípade, keby k uvedenej chybe nedošlo. (4) Všeobecný súd vo veci T-2/95[7] (ďalej len „vec IPS“) uznal, že v prípadoch, keď konanie pozostáva z viacerých administratívnych krokov, sa zrušením jedného z týchto krokov neruší celé konanie. Toto antisubvenčné konanie je príkladom takéhoto konania, ktoré tvorí viac krokov. V dôsledku toho zrušenie časti sporného antisubvenčného nariadenia neznamená zrušenie celého postupu pred prijatím uvedeného nariadenia. Navyše sú inštitúcie Únie podľa článku 266 Zmluvy o fungovaní Európskej únie (ďalej len „ZFEÚ”) povinné vyhovieť rozsudku Všeobecného súdu z 11. októbra 2012. Vyplýva z toho tiež možnosť napraviť tie aspekty sporného nariadenia, ktoré viedli k jeho čiastočnému zrušeniu, pričom sa tie časti, ktoré nie sú sporné a ktorých sa rozsudok Všeobecného súdu netýka, ponechajú bezo zmeny[8]. Treba poznamenať, že všetky ďalšie zistenia týkajúce sa sporného nariadenia, zostávajú platné. (5) Na základe rozsudku Všeobecného súdu z 11. októbra 2012 Komisia 17. mája 2013 čiastočne znovu otvorila antisubvenčné prešetrovanie týkajúce sa dovozu určitého polyetyléntereftalátu s pôvodom, okrem iného, v Pakistane[9]. Opätovné otvorenie bolo obmedzené na uplatnenie rozsudku Všeobecného súdu, pokiaľ ide o spoločnosť Novatex. (6) Komisia oficiálne informovala vyvážajúcich výrobcov, dovozcov, používateľov a dodávateľov surovín, o ktorých sa vedelo, že sa ich prešetrovanie týka, zástupcov vyvážajúcej krajiny a výrobného odvetvia Únie o čiastočnom opätovnom otvorení prešetrovania. Zainteresované strany dostali možnosť oznámiť svoje stanoviská písomnou formou a požiadať o vypočutie v lehote uvedenej v oznámení. Žiadna zo zainteresovaných strán nepožiadala o vypočutie. (7) Všetky príslušné strany boli informované o základných skutočnostiach a úvahách, na základe ktorých sa zamýšľalo odporučiť, aby sa spoločnosti Novatex uložilo zmenené konečné vyrovnávacie clo. Následne po oznámení im bola poskytnutá lehota, počas ktorej sa mohli vyjadriť. B. VYKONÁVANIE ROZSUDKU VŠEOBECNÉHO SÚDU 1. Predbežná poznámka (8) Pripomíname, že dôvodom čiastočného zrušenia sporného nariadenia bola skutočnosť, že Komisia a Rada nezohľadnili ten fakt, že riadok 74 vo výkaze vrátenej dane spoločnosti za rok 2008 bol skorigovaný. 2. Pripomienky zainteresovaných strán (9) V platnej lehote na predkladanie pripomienok sa príslušná spoločnosť, Novatex, vyjadrila v tom zmysle, že na základe rozsudku z 11. októbra 2012 by sa konečné vyrovnávacie clo na dovoz určitého polyetyléntereftalátu s pôvodom v Pakistane do Európskej únie malo znížiť o 1,02 %. Spoločnosť Novatex vyhlásila, že vyrovnávacie clo uplatniteľné na Novatex by sa malo stanoviť na 4,1 % alebo 35,39 EUR za tonu od 1. júna 2010 (údajný deň nadobudnutia platnosti dočasného cla). (10) Neboli doručené žiadne ďalšie pripomienky týkajúce sa čiastočného opätovného otvorenia prešetrovania. 3. Analýza pripomienok (11) Po analýze uvedených pripomienok sa potvrdzuje, že zrušenie vykonávacieho nariadenia (EÚ) č. 857/2010, pokiaľ ide o Novatex, v rozsahu, v ktorom konečné vyrovnávacie clo prekročilo clo uplatniteľné v prípade neexistencie chyby, ktorú súd skonštatoval, by nemalo viesť k zrušeniu celého postupu, ktorý predchádzal prijatiu daného nariadenia. (12) Prepočítaná colná sadzba subvencií spoločnosti Novatex skutočne po zohľadnení zmeneného riadku 74 vo výkaze vrátenej dane spoločnosti predstavuje opravenú sumu 35,39 EUR za tonu. (13) Zrevidovaná colná sadzba by sa samozrejme mala uplatňovať so spätnou účinnosťou, t. j. od dátumu nadobudnutia účinnosti vykonávacieho nariadenia (EÚ) č. 857/2010. Na základe článku 2 uvedeného nariadenia sa bude uplatňovať aj od dátumu nadobudnutia účinnosti nariadenia Komisie (EÚ) č. 473/2010, ktorým sa ukladá dočasné vyrovnávacie clo. Uvedené nariadenie Komisie nadobudlo účinnosť dňom nasledujúcim po jeho uverejnení v Úradnom vestníku Európskej únie, t. j. 2. júna 2010 (a nie 1. júna 2010, ako tvrdí Novatex). 4. Záver (14) So zreteľom na vyjadrené pripomienky a ich analýzu sa vyvodzuje záver, že vykonanie rozsudku Všeobecného súdu by malo mať podobu revízie sadzby vyrovnávacieho cla uplatniteľného na spoločnosť Novatex a táto sadzba by sa mala znížiť zo 44,02 EUR/tona na 35,39 EUR/tona. Keďže bola počas obdobia prešetrovania spoločnosť Novatex jediným vyvážajúcim výrobcom príslušného výrobku v Pakistane, táto zrevidovaná colná sadzba sa uplatňuje na všetok dovoz z Pakistanu. Zrevidovaná colná sadzba by sa mala uplatňovať so spätnou účinnosťou, t. j. od dátumu nadobudnutia účinnosti vykonávacieho nariadenia (EÚ) č. 857/2010. Na základe článku 2 uvedeného nariadenia by sa mala uplatňovať aj od dátumu nadobudnutia účinnosti nariadenia Komisie (EÚ) č. 473/2010, ktorým sa ukladá dočasné vyrovnávacie clo. (15) Colné orgány by mali dostať pokyn, aby vrátili preplatok na cle zodpovedajúci sume zaplatenej nad 35,39 EUR/tona na príslušný dovoz v súlade s uplatniteľnými colnými predpismi. C. ZVEREJNENIE INFORMÁCIÍ (16) Zainteresované strany boli informované o základných skutočnostiach a úvahách, na základe ktorých sa zamýšľalo vykonať rozsudok Všeobecného súdu. Všetky zainteresované strany dostali možnosť vyjadriť svoje pripomienky, pričom sa uplatnila lehota 10 dní, ktorá je predpísaná v článku 30 ods. 5 základného nariadenia. (17) Neboli doručené žiadne podstatné pripomienky. D. ZMENA OPATRENÍ (18) Vzhľadom na výsledky čiastočného opätovného otvorenia prešetrovania sa pokladá za vhodné zmeniť vyrovnávacie clo uplatniteľné na dovoz príslušného výrobku s pôvodom v Pakistane na 35,39 EUR/tona. (19) Tento postup nemá vplyv na dátum, ktorým uplynie platnosť opatrení uložených sporným nariadením, ktorým je 30. september 2015, PRIJALA TOTO NARIADENIE: Článok 1 1. Tabuľka v článku 1 ods. 2 vykonávacieho nariadenia Rady (EÚ) č. 857/2010 sa mení takto: Krajina || Konečná sadzba vyrovnávacieho cla (EUR/tona) Irán: všetky spoločnosti || 139,70 Pakistan: všetky spoločnosti || 35,39 Spojené arabské emiráty: všetky spoločnosti || 42,34 2. Zrevidovaná colná sadzba vo výške 35,39 EUR/tona v prípade Pakistanu sa uplatňuje od 30. septembra 2010. 3. Sumy cla, zaplateného alebo zaúčtovaného podľa článku 1 vykonávacieho nariadenia (EÚ) č. 857/2010 v jeho pôvodnom znení a sumy dočasného cla vybraného s konečnou platnosťou podľa článku 2 toho istého nariadenia v jeho pôvodnom znení, ktoré presahujú sumy stanovené na základe článku 1 tohto nariadenia, sa vrátia alebo odpustia. Od vnútroštátnych colných orgánov sa žiada, aby v súlade s uplatniteľnými colnými predpismi vrátili a odpustili clo.Pokiaľ nie je uvedené inak, uplatňujú sa platné ustanovenia týkajúce sa cla. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 188, 18.7.2009, s. 10. [2] Ú. v. EÚ L 254, 29.9.2010, s. 10. [3] Ú. v. EÚ C 138, 17.5.2013, s. 32-34. [4] Ú. v. EÚ L 188, 18.7.2009, s. 104-105. [5] Ú. v. EÚ L 254, 29.9.2010, s. 10. [6] Vec T-556/10 Novatex Ltd/Rada Európskej únie. [7] Vec T-2/95 Industrie des poudres sphériques (IPS)/Rada, Zb. 1998, s. II-3939. [8] Vec T-2/95 Industrie des poudres sphériques (IPS)/Rada, Zb. 1998, s. II-3939. [9] Ú. v. EÚ C 138, 17.5.2013, s. 32-34.